Sorg só vir jou mond en tande - WelstandWelstand
Tuis / 2016-gesond / Sorg só vir jou mond en tande
Sorg só vir jou mond en tande
Dit is noodsaaklik om jou tande te versorg en daagliks ʼn praktyk van goeie mondhigiëne te handhaaf. Goeie mondhigiëne beteken tande is skoon en vry van voedselreste, dat tandvleis gesond en pienk is sonder pyn of bloeding wanneer geborsel of gevlos word, en slegte asem kom nie algemeen voor nie. Mondversorging is uiters belangrik vir goeie mondgesondheid, wat ook belangrik is vir algehele gesondheid.
Daaglikse mondversorging moet borsel en vlos insluit om te verhoed dat probleme ontwikkel. Gereelde besoeke aan jou tandarts is ook baie belangrik aangesien hy/sy jou kan help om tegnieke aan te leer om goeie mondgesondheid te handhaaf. Jou tandarts sal ook in staat wees om potensiële probleme te identifiseer voordat hulle pynlik, kommerwekkend en potensieel duur word.
Gaatjies kan voorkom word deur konstant ʼn lae vlak fluoried in die mondholte te handhaaf. Fluoried kan verkry word van gefluorideerde water, sout, melk, mondspoelmiddel of tandepasta, sowel as van professioneel aangewende fluoriede. Langtermynblootstelling aan ʼn optimale vlak van fluoried het minder gaatjies tot gevolg in kinders sowel as volwassenes.
Die Suid-Afrikaanse Tandheelkundige Vereniging (SADA) beveel hierdie eenvoudige stappe in om mondsorg te bevorder:
Dit is verkieslik om ʼn tandeborsels met sagte of ekstra sagte borseIs aan te skaf om beskadiging van die tandvleis te verhoed.
Borsel ten minste twee keer ʼn dag deeglik, en veral voor slapenstyd.
Borsel vir ten minste twee minute op ʼn slag om te verseker dat alle tande bereik word en voedselreste verwyder word.
Te veel borsel kan tandvleis beskadig.
Moenie te veel druk op die kop van die tandeborsel plaas wanneer jy borsel nie.
Vervang tandeborsels ten minste elke drie maande.
As jou tandeborsel se borseltjies sywaarts sprei, is dit tyd om jou tandeborsel te vervang en mag selfs ʼn aanduiding wees dat jy te hard borsel.
Borsel die tong om bakterieë in die mondholte te verwyder.
Vlos ten minste een keer per dag.
Volg die tande se kurwes wanneer jy vlos.
Moenie dat vlos die tandvleis sny wanneer tussen die tande skoongemaak word nie.
Gebruik tandepasta of tandsorgprodukte wat fluoried bevat.
Tandepastas het bestanddele wat help om verrotting, plaak en aanpaksel en tandvleisversorging en sensitiwiteit te beheer.
Volg ʼn gebalanseerde dieet.
Besoek jou tandarts gereeld, veral as jy pyn of slegte asem ervaar.
Bespreek supplementêre fluoriedvereistes vir kinders jonger as 12 jaar sowel as volwassenes met jou tandarts.